GENCO ขึ้นแรง 3 วันติด! ลุ้นปีนี้รายได้-กำไรนิวไฮ-เตรียมจ่ายปันผล
GENCO ขึ้นแรง 3 วันติด! ลุ้นปีนี้รายได้-กำไรนิวไฮ-เตรียมจ่ายปันผล ล่าสุด ณ เวลา 10.25 น.ราคาอยู่ที่ 1.59 บาท บวก 0.11 บาท หรือ 7.43% มูลค่าการซื้อขาย 40.32 ล้านบาท ทั้งนี้ ราคาหุ้นปรับตัวขึ้นต่อเนื่องวันนี้เป็นวันที่ 3 นับตั้งแต่วันที่ 15 ม.ค.59
19 ม.ค. 2559

ผู้สื่อข่าวรายงานว่า ราคาหุ้น บริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO ณ เวลา 10.25 น.อยู่ที่ 1.59 บาท บวก 0.11 บาท หรือ 7.43% มูลค่าการซื้อขาย 40.32 ล้านบาท โดยราคาหุ้นเปิดตลาดที่ 1.53 บาท ต่ำสุดที่ 1.53 บาท สูงสุดที่ 1.60 บาท ทั้งนี้ ราคาหุ้นปรับตัวขึ้นต่อเนื่องวันนี้เป็นวันที่ 3 นับตั้งแต่วันที่ 15 ม.ค.59
หนังสือพิมพ์เช้านี้ รายงานว่า ผศ.พิเศษ รณชัย ตันตระกูล กรรมการผู้จัดการ GENCO เปิดเผยว่า ภาพธุรกิจปี 59 คาดกำไรสุทธิและรายได้จะเติบโตสูงทำสถิติครั้งใหม่ ซึ่งเป็นปีที่บริษัทอาจจะพิจารณาจ่ายปันผลคืนให้กลุ่มผู้ถือหุ้นตามนโยบาย 50% ของกำไรสุทธิ จากปีที่ผ่านมาจ่ายเป็นใบสำคัญแสดงสิทธิ(Warrant)เท่านั้น
ขณะที่บริษัทได้ก่อสร้าง”โครงการโรงผลิตเชื้อเพลิงอัดแท่ง (Refuse Derived Fuel Project หรือ RDF)”โดยปรับปรุงและแปลงสภาพขยะเป็นเชื้อเพลิงแข็งที่มีคุณสมบัติด้านความร้อน ซึ่งความร้อนคุณภาพเทียบเท่ากับถ่านหินเบื้องต้นมีกำลังผลิตประมาณ 300 ตันต่อวัน จะใช้เวลาก่อสร้าง 3 เดือน เริ่มทดลองผลิตใน ส.ค.59 เริ่มผลิตเชิงพาณิชย์ปี 60 คาดสร้างรายได้เฉลี่ย 200 ล้านบาท/ปี และบริษัทยังมีแผนเปิดโรง RDF เฟส 2 เป็นลำดับต่อไป